Document ID: 32000D0233

Odločba Komisije
z dne 9. marca 2000
o nevključitvi pirazofosa v Prilogo I k Direktivi Sveta 91/414/EGS in o odvzemu registracij za fitofarmacevtska sredstva, ki vsebujejo to aktivno snov
(notificirano pod dokumentarno številko K(2000) 655)
(Besedilo velja za EGP)
(2000/233/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 97/73/ES [2],
ob upoštevanju Uredbe Komisije (EGS) št. 3600/92 z dne 11. decembra 1992, ki določa podrobna pravila za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 1199/97 [4], in zlasti člena 7(3a)(b) Direktive,
ob upoštevanju naslednjega:
(1) Uredba Komisije (ES) št. 933/94 [5], nazadnje spremenjena z Uredbo (ES) št. 2230/95 [6], je opredelila aktivne snovi fitofarmacevtskih sredstev, določila države članice poročevalke za izvedbo Uredbe (EGS) št. 3600/92 in identificirala prijavitelje za vsako aktivno snov.
(2) Pirazofos je ena od 90 aktivnih snovi, ki jih zajema prva faza programa dela, predvidenega v členu 8(2) Direktive 91/414/EGS.
(3) Dne 14. maja 1998 je Nizozemska kot imenovana država članica poročevalka v skladu s členom 7(1)(c) Uredbe (EGS) št. 3600/92 predložila Komisiji poročilo o svoji presoji informacij, ki ji jih je predložil edini prijavitelj v skladu z določbami člena 6(1) te uredbe.
(4) Predloženo poročilo so pregledale države članice in Komisija v okviru Stalnega odbora za zdravstveno varstvo rastlin. Ta pregled je bil končan 20. julija 1999 v obliki poročila Komisije o pregledu za pirazofos, v skladu z določbami člena 7(6) Uredbe (EGS) št. 3600/92.
(5) Iz opravljenih ocen je razvidno, da predložene informacije ne pokažejo zadostno, da fitofarmacevtska sredstva, ki vsebujejo zadevno aktivno snov, izpolnjujejo zahteve iz členov 5(1)(a) in (b) ter 5(2)(b) Direktive 91/414/EGS.
(6) Izključni prijavitelj je obvestil Komisijo in državo članico poročevalko, da ne želi več sodelovati v delovnem programu za to aktivno snov. Nadaljnje informacije, potrebne za izpolnjevanje v celoti zahtev Direktive 91/414/EGS, torej ne bodo predložene.
(7) Vključitev te aktivne snovi v Prilogo I k Direktivi 91/414/EGS torej ni mogoča.
(8) Treba je zagotoviti prehodno obdobje za odstranjevanje, skladiščenje, dajanje v promet in uporabo obstoječih zalog v skladu z določbami člena 4(6) Direktive 91/414/EGS.
(9) Ta odločba ne vpliva na uporabo Direktive Sveta 90/642/EGS [7], nazadnje spremenjene z Direktivo Komisije 1999/71/ES [8], in zlasti člena 5b Direktive.
(10) Ta odločba ne vpliva na ukrepe, za katere se v zvezi s to aktivno snovjo Komisija lahko odloči pozneje v okviru Direktive Sveta 79/117/EGS [9].
(11) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO ODLOČBO:
Člen 1
Pirazofos se ne vključi v Prilogo I k Direktivi 91/414/EGS kot aktivna snov.
Člen 2
Države članice zagotovijo:
1. da se registracije za fitofarmacevtska sredstva, ki vsebujejo pirazofos, odvzamejo v roku šestih mesecev od datuma uradnega obvestila o tej odločbi;
2. da se od datuma obvestila o pričujoči odločbi registracije za fitofarmacevtska sredstva, ki vsebujejo pirazofos, ne odobrijo ali obnovijo v skladu z odstopanjem iz člena 8(2) Direktive 91/414/EGS.
Člen 3
Države članice zagotovijo prehodno obdobje za odstranjevanje, skladiščenje, dajanje v promet in uporabo obstoječih zalog v skladu z določbami člena 4(6) Direktive 91/414/EGS, ki naj bo čim krajše in ne daljše od 18 mesecev od datuma uradnega obvestila o tej odločbi.
Člen 4
Ta odločba je naslovljena na države članice.
V Bruslju, 9. marca 2000

Labels: 0
3
20
6